Hrvatska nogometna reprezentacija otvorila je natjecanje u Ligi nacija debaklom u Elcheu izgubivši od Španjolske sa 6:0, što je najteži poraz Vatrenih u povijesti.



Do sada najteži poraz doživjeli smo u rujnu 2009. godine na Wembleyju u kvalifikacijama za SP 2010. izgubivši od Engleske 5:1. No, Furija je svjetskim doprvacima čestitala šesticom.



Golove za španjolsku vrstu zabili su Saul Niguez (24), Marco Asensio (33), Lovre Kalinić (35-ag), Rodrigo (49), Sergio Ramos (57) i Isco (70). Posebno je bio raspoložen Asensio, koji je nam je zabio dva gola, jer je Kalinić zatresao svoju mrežu nakon njegovog udarca, te upisao i dvije asistencije.



🇪🇸🆚🇭🇷

Final whistle in Elche. Congratulations to @SeFutbol as they lead #NationsLeague League A Group 4 with maximum six points.

#ESPCRO#Vatreni🔥 pic.twitter.com/5IUstFHZPd — HNS (@HNS_CFF) 11. rujna 2018.

Španjolska je ovom utakmicom produžila niz bez domaćeg poraza u službenim utakmicama na 38 utakmica, ostvarivši pritom 34 pobjede. Španjolci su posljednji put izgubili službenu utakmicu kod kuće prije 15 godina i to od Grčke (0:1).

Hrvatska je odlično ušla u utakmicu i u prvih 20 minuta je imala dvije sjajne prilike koje su promašili Santini i Perišić, no potom je uslijedio potop i katastrofa nedostojna svjetskih doprvaka.



U 15. minuti Vrsaljko je sjajno ubacio na vrh peterca, a Santini je potpuno sam promašio gol. Tri minute kasnije Vrsaljko je ubacio još jednu sjajnu loptu, ovoga puta do Perišića čiji je udarac blokirao Carvajal. Prvi problemi počeli su u 19. minuti kada je do tada odlični Šime Vrsaljko napustio teren zbog ozljede koljena, a umjesto njega u igru je ušao Marko Rog.



Nažalost, uslijedio je neobjašnjiv pad i Hrvatska je od 24. do 35. minute primila tri gola. Vatreni su se raspali i već tada je bilo jasno kako je ova utakmica izgubljena, ne samo zbog rezultata već i zbog nemoći koju smo u tim trenucima pokazivali.



Prvi pogodak primili smo pomalo naivno u 24. minuti. Sergio Ramos je sjajnom dijagonalom uposlio Carvajala koji je ubacio u kazni prostor, a na loptu je naletio Saul Niguez i zakucao je glavom u mrežu postigavši pogodak u svom rodnom gradu. Na 2:0 je povisio Marco Asensio sjajnim udarcem s 20-ak metara. Samo dvije minute kasnije već je bilo 3:0, a ponovo je u naslovnoj ulozi bio Asensio. Napadač Real Madrid je ovoga puta opalio iskosa s 20 metara, lopta je pogodila vratnicu, odbila se u Kalinićeva leđa i završila u mreži. U sudačkoj nadoknadi među strijelce se mogao upisati i Rodrigu, ali je pucao pored gola.



No, u 49. minuti napadač Valencije nije promašio. Asensio ga je fantastičnom loptom gurnuo oči u oči s Kalinićem i Rodrigo je zabio hrvatskom vrataru kroz noge. Potop se nastavio u 57. minuti kada je Asensio ubacio iz kornera, a Ramos zabio za 5:0. Nažalost, La Roja nije na tome stala, pa se u 70. minuti među strijelce upisao i Isco. Do kraja utakmice mogli smo primiti i sedmi gol, no Kalinić je i nešto obranio.



La Roji je ovo druga pobjeda u skupini 4 nakon što je u subotu u Londonu porazila Englesku (1:2) i nakon dvije utakmice ima šest bodova istaknuvši tako glavnu kandidaturu za prvo mjesto, dok će Hrvatska i Engleska u međusobnim susretima razriješiti pitanje tko će preseliti u niži rang natjecanja.



Pobjednik skupine će izboriti nastup na Final Fouru Lige A, dok će najslabije ekipe iz svake od četiri skupine preseliti u niži rang natjecanja, Ligu B.



Idući nastup Hrvatska ima 12. listopada kada će na praznoj Rujevici ugostiti Englesku.



Španjolska - HRVATSKA 6-0 (Saul Niguez 24, Asensio 33, Kalinić 35-ag, Rodrigo 49, Ramos 57, Isco 70)



LJESTVICA:



1. Španjolska 2 2 0 0 8-1 6

2. Engleska 1 0 0 1 1-2 0

3. HRVATSKA 1 0 0 1 0-6 0



Raspored utakmica:

HRVATSKA - Engleska (12. listopada, Rujevica)

Španjolska - Engleska (15. listopada, Sevilla)

HRVATSKA - Španjolska (15. studenog, Zagreb)

Engleska - HRVATSKA (18. studenog, London)